
לב לדעת

צבי ויינגרטן

שיח לשבת כי תבוא

וַיְהִי כְּשָׁמְעֲכֶם אֶת הַקּוֹל מִתּוֹךְ הַחֹשֶׁךְ וְהָהָר בֹּעֵר בָּאֵשׁ וַתִּקְרְבוּן אֵלַי כָּל רָאשֵׁי שִׁבְטֵיכֶם וְזִקְנֵיכֶם. וַתֹּאמְרוּ הֵן הֶרְאָנוּ ה' אֱלֹהֵינוּ אֶת כְּבֹדוֹ וְאֶת גָּדְלוֹ וְאֶת קֹלוֹ שָׁמַעְנוּ מִתּוֹךְ הָאֵשׁ הַיּוֹם הַזֶּה רָאִינוּ כִּי יְדַבֵּר אֱלֹקִים אֶת הָאָדָם וָחָי... וַיִּשְׁמַע ה' אֶת קוֹל דִּבְרֵיכֶם בְּדַבֶּרְכֶם אֵלָי וַיֹּאמֶר ה' אֵלַי שָׁמַעְתִּי אֶת קוֹל דִּבְרֵי הָעָם הַזֶּה אֲשֶׁר דִּבְּרוּ אֵלֶיךָ הֵיטִיבוּ כָּל אֲשֶׁר דִּבֵּרוּ. מִי יִתֵּן וְהָיָה לְבָבָם זֶה לָהֶם לְיִרְאָה אֹתִי וְלִשְׁמֹר אֶת כָּל מִצְוֹתַי כָּל הַיָּמִים לְמַעַן יִיטַב לָהֶם וְלִבְנֵיהֶם לְעֹלָם.

דברים ה, יט-כה

"מִי יִתֵּן וְהָיָה לְבָבָם זֶה לָהֶם" – במסכת עבודה זרה
 (ד ע"ב) מצוטטת אמירה זו דווקא כדוגמה חיובית – עם ישראל עשה את העגל על מנת לפתוח פתח תשובה לחוטאים המגיעים מהמצב הקיצוני ביותר, כדי שידעו שאפילו ישראל שחטאו בעגל עשו תשובה וקיבלם הקדוש ברוך הוא. הגמרא מסיקה שזוהי דוגמה מפורשת של עברה לשמה
.

וְלֹא נָתַן ה' לָכֶם לֵב לָדַעַת. מהו וְלֹא נָתַן ה' לָכֶם לֵב לָדַעַת? אמר רבי יצחק: בשעה שעמדו ישראל על הר סיני ואמרו כֹּל אֲשֶׁר דִּבֶּר ה' נַעֲשֶׂה וְנִשְׁמָע אמר הקדוש ברוך הוא: מִי יִתֵּן וְהָיָה לְבָבָם זֶה לָהֶם שמעו ישראל ושתקו. אמר רבי יהודה בן לוי: למה הדבר דומה, לחבר אחד קשה, שראה עכנא אחת קשה אמר מי יוכל לחבר את זו? אמרו לו, ולא את החבר?! הכל ממך! כך כיון שאמר הקדוש ברוך הוא, מִי יִתֵּן וְהָיָה לְבָבָם זֶה לָהֶם היה להן לומר, רבש"ע אתה תן! לפיכך אמר משה: וְלֹא נָתַן ה' לָכֶם לֵב לָדַעַת. 

דבר אחר, מִי יִתֵּן אמר רבי מאיר: מי גדול הגנב או הנגנב? הוי אומר הנגנב גדול שהוא יודע שהוא נגנב ושותק. כך כתיב, וַיְפַתּוּהוּ בְּפִיהֶם וּבִלְשׁוֹנָם יְכַזְּבוּ לוֹ וְלִבָּם לֹא נָכוֹן עִמּוֹ וְלֹא נֶאֶמְנוּ בִּבְרִיתוֹ כביכול והוא אומר מִי יִתֵּן וְהָיָה לְבָבָם זֶה לָהֶם...

דברים רבה ז, י 

בני ישראל עומדים תחת הר סיני, וכפי שאומר רבי מאיר, עיניהם כבר נוטות לעגל, ובלבם כבר בוערת התשוקה לגעת בממשי ולשקוע בעבודה לאלילות. אבל בהתאם לסידור התפקידים של מעמד הר סיני, חובה עליהם לומר משהו, ובלי לצאת ממשחק התפקידים – הקדוש ברוך הוא שואל על-פי כללי הטקס, ומקבל את התשובה הנכונה – עם ישראל, כאיש אחד בלב אחד, אומר נַעֲשֶׂה וְנִשְׁמָע. העם אומר כאחד וגם לבם הוא אחד; אבל האחד של הלב איננו בהכרח האחד של הפה – הפה מתחנף ומפתה כלפי שמיא, והלב כבר פנה אל הפסל המוזהב. כיצד יגיב קודשא בריך הוא?

זכור הסיפור שמביא רבי נחמן (בעקבות סיפורי אלף לילה ולילה, עם שינוי בולט) על זוג ציירים שהתבקש לצייר את ארמון המלך (חיי מוהר"ן צ"ח). צייר אחד השקיע את כל מאודו בקישוט ובאיכות, ואילו השני השקיע פחות מיום בצביעת חלק בזפת על מנת לשמש כמין מראה לחלקו של הצייר השני. בסיפורי אלף לילה ולילה המלך מחזיר ל'תחמן' באותה מטבע ונותן לו מראה כדי שיוכל לראות בה את התשלום לצייר השני. לעומת זאת סיפורו של ר' נחמן מסתיים בכך ש"הוטב הדבר לפני המלך וכו' (ויותר מזה אינני זוכר)". מדוע הוטב הדבר בעיני המלך?

נוכל לתאר לעצמנו שלושה סיומים אפשריים לסיפור. הראשון – המלך כועס ומעניש את הגיבור. השני – ההפוך, זה של ר' נחמן. והשלישי – שהוא למעשה המוצא של הדילמה הפנימית של הסיפור – הינו הסיום שבסיפורי אלף לילה ולילה, המלך משלם לגיבור בכסף פיקטיבי...

ברובד הראשון ניתן לומר, שהמלך מוכן לקבל גם את הבדיחה הטובה ואת תושייתו של הגיבור וכושר ההמצאה שלו, כתחליף לעבודה רצינית. המטרה היא להַנות את המלך... 

ברובד עמוק יותר... הצדיק נמצא במצוקה, חש הוא את הכזב הפנימי שבהווייתו. לעולם לא יוכל בעולם-הזה לממש את האמת האלוקית... אך יכולתו להפוך את מצוקתו לבדיחה, היא דווקא הביטוי לאינסופיות האלוקית... רוחניותו של העולם, אינסופיותו, באים לפיכך לכלל ביטוי דווקא בצדיק הפיקטיבי.

הרב שג"ר, "סיפור הפלטין – הבדיחה כביטול היש", פור הוא הגורל, עמ' 97
הקדוש ברוך הוא נמצא במצב דומה למלך מסיפור הפלטין. מצד אחד, עם ישראל מודיע על מוכנות לקבל את התורה בלב שלם, ומאידך – כפי שאומר ר' מאיר – "הנגנב גדול, שהוא יודע שהוא נגנב ושותק". הקדוש ברוך הוא יודע שהוא נגנב כרגע, אלא מה? עם ישראל נהג לפי כללי הטקס – שאלת אותנו האם נקבל את התורה? איימת שתחריב את העולם אם לא נקבל? טוב, אז קיבלנו, או לפחות אמרנו שנקבל. הקדוש ברוך הוא יכול להחריב את העולם בעצבנות על רמאותם של בניו, והוא יכול גם לשחק לידיים שלהם ולשתוק לנוכח התרמית. אך כמדומני שהמדרש מציג דרך שלישית. גם כאן, "הוטב הדבר לפני המלך" – לא יצר הטוב הוא שמדבר מגרונם של עם ישראל ומבקש את התורה, אלא דווקא יצר הרע הוא שמדבר, הוא זה שמכתיב את טקסט החנופה.

ואז הקדוש ברוך הוא אומר: "מִי יִתֵּן וְהָיָה לְבָבָם זֶה". אני יודע לאן הלב שלהם פונה, אומר הקדוש ברוך הוא, ודווקא עם לב זה ארצה שיעבדו אותי.

לא תמיד ניתן לעבוד את הבורא בלב שלם, בהתרגשות של ימים נוראים, בעמידה מול. לפעמים הלב נוטה לדברים אחרים – אנחנו אומרים את הפסוקים ואיננו מתכוונים, מפתים את הקדוש ברוך הוא בפינו והלב שלנו (כמאמר הבעש"ט) מתרועע בשוקי לייפציג. אנו נוהגים לכנות התנהלות זו כנובעת מ"יצר רע" שצריך להלחם בו ולמנוע ממנו להפריע לנו בעבודת ה'. אך רבי מאיר רואה את הקדוש ברוך הוא שנתן לנו את היצר הרע – הקדוש ברוך הוא הזה רוצה לקבל את רמאותם של בני ישראל כעבודת ה'; לא להלחם ביצר הרע ולהשאיר אותו מחוץ לגדר, אלא למשוך אותו לתוך בית המדרש. טעמו של יצר הרע איננו ערב לחיכנו הטוב, משום שלא הוספנו לו את התורה – שהיא תבלינו. זוהי אמירתו של דרשן המגיע ממקום בו דרשו את "בְּכָל-לְבָבְךָ – בשני יצריך
".

*

לסיכומו של עניין, מתברר שאת התייחסותו של הקדוש ברוך הוא לעמידה תחת הר סיני, בדרך לעבודת העגל, ניתן לקרוא בשלש קריאות שונות. 

1. רבי יצחק קורא את החטא כחטא (פשוטו כמשמעו), כמפריד בציניות בין עם ישראל לקדוש ברוך הוא.

2. רבי מאיר קורא את החטא כמין כניעה, כאנושיותו של האנושי, ולכן את תגובתו של הקדוש ברוך הוא כמעודדת.

3. קריאת הגמרא, שאפילו בחטא רואה את הדרך לתשובה, כעברה לשמה – וכנראה תגובת הקדוש ברוך הוא תהיה תגובה של שבח.

*

גם את הפסוק בפרשתנו "וְלֹא נָתַן ה' לָכֶם לֵב לָדַעַת", שעולה לא פעם מתוך הקשר לפסוק המוזכר לעיל, ניתן לקרוא כלימוד באותו עניין. על פי דרשתו של רבי יצחק, פסוק זה עולה כביקורת להתנהגותם של בני ישראל – "היה להן לומר: ריבונו של עולם, אתה תן!" אבל יתכן גם לקרוא זאת בפרשנות אחרת. הלב היודע איננו בטווח היכולות שלנו – אנחנו יכולים לרצות לרצות, אבל לא תמיד יכולים לדעת לרצות. לבו של האדם לעולם לא יהיה לב יודע, לב שנשלט על-ידי לוגיקה ושכל ישר. התשוקה שנמצאת בשורש ה"יצר הרע" תמיד היתה ותמיד תהיה לבו של האדם
. את זאת כבר למד משה מפי הגבורה ("וְרָאִיתָ אֶת אֲחֹרָי") – ידיעתו של אדם נמצאת רק בהסתכלות לאחור, לעבר. משה מודיע לבני ישראל, בהרמת ידיים, שאין מה לעשות – זהו המצב האנושי. 

אבל מוגבלותו של האדם, שאיננה נותנת לו משמעות בהווה, שיכולה להעניק משמעות לחייו רק ברטרוספקטיבה, פותחת בפניו אפשרויות שלא היו יכולות להתממש אחרת. מכיוון שלא רק משמעות ראשונית ניתנת בהסתכלות אחורה, אלא ניתן גם לשנות ולתקן את המשמעות שעוצבה כבר בעבר.

*

דומה שניתן לקשר קריאות אלו לימים הבאים לקראתנו לשלום. נראה ששלש אפשרויות הקריאה כולן נכונות, אלא שהן תלויות פרספקטיבה. החטא לעצמו הינו כלי ריק, וברוך השם, באמתחותינו (רק על עצמי לספר ידעתי...) עומדים מספר לא מבוטל של כלים ריקים שכאלה. והשאלה שנשארת על הפרק היא לגבי התוכן שיכולים חטאינו (גם הקטנים ביותר) להכיל. התוכן הזה נמצא באפשרויות שמעלים התנאים והאמוראים.

ראש השנה, שהוא יום הזכרון (כמאמר חז"ל), מחזיר אותנו לעבר. אנחנו רואים את השנה כמכלול ושואלים לאן נטה לבנו. הצפייה הזאת בשנה שחלפה היא הפרספקטיבה שתרשום ותקבע לאן נטה לבנו, וכיצד אומר הקדוש ברוך הוא "מִי יִתֵּן וְהָיָה לְבָבָם זֶה לָהֶם לְיִרְאָה אֹתִי" – האם יהיו אלו אירוניה וציניות שיעמדו ברקע לדברים, האם תהיה זו תקווה, ואולי תהיה זו כמו טפיחה על הגב של אב לבנו, שמסתירה את גאוותו.
� ולא ישראל ראויין לאותו מעשה, דכתיב: מי יתן והיה לבבם זה להם ליראה אותי כל הימים, אלא למה עשו? לומר לך... ואם חטאו צבור – אומרים להו: לכו אצל צבור.


� העבירה נעשית על מנת לפתוח בעתיד פתח תשובה לחוטאים ונעשית למען עבודת ה' (=לשמה).


� משנה ברכות, ט, ה.


� גם ענין זה מופיע בדרשות על פסוקים אלו, "מי יתן והיה לבבם זה. אילו איפשר להעביר מלאך המות הייתי מעבירו, אלא שכבר נגזרה גזירה" (מכילתא דר' ישמעאל יתרו, מס' "בחודש") – וכידוע מלאך המוות הוא היצר הרע. ועל כך כבר אמר הרב שג"ר שזוהי היכולת לחיות את חיינו באמת.

